En kvinde fra Haderslev blev overfaldet og forsøgt voldtaget på vej hjem fra byen. Bagefter opsøgte gerningsmanden hende. Politiet har brug for hjælp

En 27-årig kvinde gik natten til søndag d. 7. august alene hjem fra Haderslev Centrum. Hun havde været til polterabend og var sluttet af til Center fest på torvet. Klokken cirka 4.50 går hun ad Aarøsund Landevej. Hun har talt i telefon med sin veninde det meste af vejen for at føle sig mere tryg, og da de afslutter samtalen, ringer hun op til sin kæreste. Da hun klokken 4.52 er cirka 300 meter fra ham, føler hun sig næsten hjemme og lægger røret på

- I det sekund hun afbryder samtalen, dukker en mand op bag hende, og hun føler sig med det samme utryg. Hun krydser tværs over vejen for at komme væk fra ham, men han følger efter hende. Hun når lige at trykke genkald til sin kæreste, før gerningsmanden griber fat i hende, og trækker hende med over i rabatten, fortæller Jens-Peter Rudbeck, Politikommissær ved Syd og Sønderjyllands Politi til Station 2 Efterlyst

Her bliver hun, ifølge politiet, forsøgt voldtaget, og gerningsmanden forsøger at flå kvindens tøj af. Hun råber og skriger ”nej nej nej” på engelsk og i telefonen kan hendes kæreste høre det hele.

Udenfor kan han både høre kvinden råbe i telefonen men også i virkeligheden Jens-Peter Rudbeck, Politikommissær, Syd og Sønderjyllands Politi

- Han kan med det samme høre, at det her er alvor, og han tager bare et par sko på og løber afsted. Udenfor kan han både høre kvinden råbe i telefonen men også i virkeligheden, så han skynder sig, alt hvad han kan mod gerningsstedet, forklarer Jens-Peter Rudbeck.

Opsøgt af gerningsmanden hjemme

Inden kæresten når helt frem, flygter gerningsmanden. I hvilken retning ved politiet ikke, men de er meget interesseret i at høre fra vidner, der kan have set ham.

Parret går sammen hjemad, men her slutter mareridtet ikke. For da kvindens kæreste ved en 8-tiden om morgenen tjekker husets overvågning, kan han konstatere, at gerningsmanden har fulgt efter dem, og er kommet hen til deres hus to minutter efter, de selv er gået ind. Hvorfor gerningsmanden er fulgt efter dem, kan politiet kun gisne om:

- Selve voldtægtsforsøget er særdeles groft i sig selv og at gerningsmanden ligefrem følger efter kvinden bagefter, ja det virker meget koldt og kynisk. Om det er indbrud, han ville begå, eller hvorfor han opsøger huset og går rundt og tager i døren, ja det ved vi ikke.

Politiet efterlyser vidner

Politiet er meget interesseret i vidner, der kan have set gerningsmanden den nat i Haderslev. Han havde en kasket omvendt på, slidte jeans og bar en stor rygsæk. Området omkring Aarøsund Landevej er interessant.

Det kan også være, gerningsmanden har været omkring Starup Kirkevej, hvor et vidne allerede mener at have set manden.

Manden talte ikke dansk og kun meget lidt engelsk, så politiet mener ikke, det er sandsynligt, at han er fra lokalområdet, derfor håber de, der måske er nogen i andre dele af landet, der kender manden.

Har du set noget eller kan du genkende gerningsmanden, så ring til Syd og Sønderjyllands Politi på 1-1-4